นายกรัฐมนตรีย้ำยังวางใจไม่ได้ ต้องไม่ประมาทและป้องกันตนเองสูงสุด แม้เห็นสัญญาณที่ดีในการควบคุมการแพร่ระบาดโควิด ซึ่งการติดเชื้อลดลงอย่างต่อเนื่อง
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจเริ่มจะเห็นสัญญาณที่ดีในการควบคุมของการชะลอตัวการแพร่ระบาดโควิด-19 ในไทย และการติดเชื้อจะเริ่มลดลงอย่างต่อเนื่องได้หลังช่วงเทศกาลสงกรานต์จนถึงต้นเดือนพฤษภาคมนี้ แต่ย้ำทุกฝ่ายรวมทั้งประชาชนต้องไม่ประมาท ตั้งการ์ดสูง ป้องกันตนเองสูงสุดอย่างเคร่งครัด เพื่อให้จำนวนผู้ติดเชื้อใหม่ลดลงอีก จนกว่าจะสามารถใช้ชีวิตร่วมกับโควิด-19 ได้โฆษกประจำสำนักนายกรัฐมนตรี กล่าวว่า นายกรัฐมนตรียังฝากความห่วงใยถึงประชาชนในช่วงที่ประเทศไทยเกิดพายุฝนในช่วงนี้ ขอประชาชนรักษาสุขภาพที่ดี หมั่นสังเกตอาการตนเอง ทั้งโรคโควิด-19 และกลุ่มเสี่ยงโรคทางเดินหายใจ รวมทั้ง ยังฝากความห่วงใยไปยังพื้นที่จังหวัดที่ได้รับผลกระทบจากน้ำท่วมในขณะนี้ ขอให้ประชาชนในพื้นที่เสี่ยงติดตามการพยากรณ์อากาศอย่างใกล้ชิดด้วย หลังจากที่กรมอุตุนิยมวิทยาได้แจ้งเตือนอิทธิพลจากพายุฝน จะทำให้ประเทศไทยมีปริมาณฝนมากขึ้นจนถึงสัปดาห์นี้ด้วย